**PRIPREMA ZA IZVOĐENJE NASTAVNOGA SATA**

**DODATNA NASTAVA IZ HRVATSKOGA JEZIKA**

**Razred: 3.**

**Nastavno područje**: Književnost

**Nastavna tema**: Hrvatske usmene priče – anegdote

**Ključni pojmovi**: hrvatske usmene priče, podjela usmenih priča, anegdota

**Cilj:** Odrediti hrvatske usmene priče i njihovu podjelu, uočiti da je anegdota kratka šaljiva pripovijetka, uočiti koje ljudske osobine anegdota ismijava.

**Zadatci nastave:**

1. **Obrazovni**: odrediti pojam hrvatske usmene priče, objasniti kako su se priče prenosile i sačuvale, odrediti anegdotu kao kratku šaljivu pripovijetku, uočiti koju ljudsku osobinu anegdota ismijava
2. **Funkcionalni**: razvijati kulturu slušanja, čitanjem i slušanjem anegdota upoznavati živote poznatih osoba, poticati učenike na jasno, smisleno i točno govorno i pisano izražavanje
3. **Odgojni:** razvijati komunikacijske vještine, razvijati zanimanje za čitanje anegdota, senzibilizirati učenike kako bi razvijali interes za upoznavanjem prošlosti svoga naroda putem usmenih priča

**Nastavne metode**: govorenje, slušanje, čitanje, rad na tekstu, pisanje

**Oblici nastave**: frontalni rad, individualni rad, rad u skupini

**Nastavna sredstva i pomagala**: pisanka, ploča, zbirka usmenih priča (*Hrvatske usmene priče.* 2007. Ur. Pandžić, Vlado.), nastavni listići

**Korelacija:** Priroda i društvo, Sat razrednika

**Tijek nastavnoga sata**

1. **Motivacija**

Učitelj povede s učenicima razgovor:

* Znate li što su usmene priče?
* Kako su usmene priče nastajale?
* Zašto ih zovemo narodne priče?
* Kako su se usmene priče sačuvale do danas?
* O čemu usmene priče najčešće govore?
* Znate li koju hrvatsku usmenu priču?
* Tko vam je pričao usmene priče?
* Zašto je važno poznavati hrvatske usmene priče?

Nakon razgovora učitelj učenicima podrobnije govori o hrvatskim usmenim pričama, potom im dijeli listić sa zapisom kako bi ga učenici zalijepili u bilježnice.

1. **Najava, interpretativno čitanje**

Učitelj najavljuje da će učenicima podijeliti nekoliko anegdota. Zadatak je učenika naučiti izražajno čitati anegdotu koju su dobili na listiću, potom sastaviti tri do pet pitanja o svakoj anegdoti. Učenici mogu raditi u paru ili manjim skupinama.

1. **Interpretacija**

Predstavnik skupine čita anegdotu, potom ostali učenici iz skupine čitaju pitanja povezana s anegdotom koja je njihova skupina sastavila, a ostali učenici slušaju pitanja i usmeno odgovaraju na njih.

1. **Uopćavanje**

Učitelj zajedno s učenicima ponavlja i utvrđuje gradivo naučeno na satu:

* Što smo danas čitali?
* Koje ste usmene priče čuli?
* Zašto su usmene priče važne za nas?
* Kako dijelimo usmene priče?

1. **Samostalan rad**

Učitelj zadaje učenicima da kod kuće, služeći se internetom, školskom ili gradskom knjižnicom, pronađu i prepišu jednu hrvatsku usmenu priču te da ju za idući sat nauče pripovijedati kao pravi pripovjedači iz prošlosti kojima je to bilo zanimanje.

**Prilozi**

1. **Vlado Pandžić: Hrvatske usmene priče**

Hrvatske usmene priče nastale su u hrvatskome narodu. Usmene priče prenosile su se od jedne do druge osobe usmeno, govorom. Pričane su i prepričavane u raznim zgodama, najčešće na skupovima nakon nekoga posla ili tijekom obavljanja posla: na sijelima, prelima, vezenju, komušanju kukuruza, čihanju perja itd.

Na skupovima se pjevalo i plesalo, a u stankama su do izražaja dolazili pripovjedači kojima je to bilo i svakidašnje zanimanje. Hodali su od sela do sela, od grada do grada te za novce ili kakvu drugu nagradu pripovijedali priče znatiželjnim ljudima.

Priča ili pripovijetka uobičajen je naziv za ono što se priča ili pripovijeda. Usmene priče konačno su zabilježili stručni zapisivači u 19. i 20. stoljeću.

Usmene se priče najčešće razvrstavaju na bajke, basne, anegdote, legende i predaje.

Anegdote su šaljive kratke pripovijetke koje najčešće govore o poznatim ljudima i događajima. Ismijavaju lakoumnost, lakomost, lijenost, neuljudno ponašanje i slično.

1. **Vlado Pandžić: Hrvatske usmene priče**

**GOSPODIČIĆ**

Šetao gospodičić gradom s prekriženim rukama pozadi. U rukama mu bio štapić i kako je koračao, udarao je onim štapićem sebe po leđima.

A gledali ga sa strane dva seljaka, pa će jedan od njih dvojice upitati:

* Zašto onaj gospodin udara sebe štapićem po leđima?

A onaj drugi odgovara:

* Vidiš, brate, tjera magarca pred sobom.

**TRI LOVCA**

Bila tri lovca. Dvojica nisu imala oružje, a treći je bio bez puške.

Pođu oni jednom u lov i rastjeraju tri zeca. Dva zeca utekoše, a trećeg nisu ulovili. Onoga što nisu ubili, uzmu i ponesu kući.

Dođu pred jednu kuću koja nije imala ni temelja, ni zidova, ni krova. Pozovu domaćina, koji nije bio tu, i rekoše: – Daj nam kakav lonac da skuhamo zeca.

Domaćin reče:

* Imam tri lonca. Dva su razbijena, a treći nema dna.
* Baš dobro! – rekoše lovci.

Uzmu onaj lonac što nije imao dna i u njemu skuhaju zeca kojega nisu ulovili, slatko se najedu i odu.

**OHOLICA**

Neki čovjek nakupi suharaka u šumi. Uprti ih i odnese u grad na prodaju. Granje je bilo dugačko i čovjek je vikao:

* Čuvajte se! Čuvajte se!

Neki oholica nije se htio maknuti s puta. Jedna mu se grana zakvači za kaput i podere ga. Oholica se razljuti, tuži čovjeka sudu i zatraži naplatu štete.

Sudac je nekoliko puta pitao čovjeka kako je to bilo. Ali čovjek nije prozborio ni riječi.

* Zašto si doveo nijemog čovjeka? – upita sudac oholicu. – Kako ću s njim razgovarati?
* Nije on nijem. Samo se pretvara. Kada je nosio drva, vikao je iz svega glasa: „Čuvajte se! Čuvajte se!“
* E, kad je vikao, zašto se nisi čuvao? – reče sudac i oslobodi čovjeka.

**DOBRA HVALA**

Sastanu se dvojica siromaha, dva prijatelja koja se dugo nisu vidjela. Nakon što su se za zdravlje upitali, upita jedan drugoga:

* Kako mi sad životariš?
* Dobro! – odgovori drugi. – Što imam novca, sve mi je u žitu; što imam žita, sve mi je u brašnu; što imam brašna, sve mi je u kruhu; što imam kruha, sve mi je u trbuhu.

**MUDRI PASTIR I LUKAVI GAZDA**

Jedan čovjek u Lici unajmio pastira, stranca, da mu čuva koze. Pogodili se za plaću, a povrh plaće davat će mu i hranu: svaki dan komad kruha i dvije glavice luka. Pastir tjerao koze u goru, jeo kruh, a luk ni da omiriše, nego ti uvijek baci one dvije glavice kroz neku rupu u hrastovu deblu. A hrast bio stogodišnjak, trupina mu zdrava, jedra bez mane – osim one rupe. Kad prošla godina, izgnjililo sasvim do korijena. I drvo se srušilo. Ispalo iz njega gnjileži za puna kola, sve zaudara na luk. Onda pastir dovede gospodara u planinu, pokaže mu srušeno drvo i gnjilež pa veli:

* Vidiš, čovječe, ovo je napravio tvoj luk... Pa kad je za godinu dana uništio takav hrast, što bi istom bilo od mene da sam ga svaki dan jeo. A ti sad ili me drugačije hrani ili traži novog pastira.
* Nakon toga sklope novu pogodbu: uz plaću je pastir imao i dobru hranu.